b"\n_START_ARTICLE_\nHeinrich Friedrich Weber\n_START_SECTION_\nVida i Obra\n_START_PARAGRAPH_\nDespr\xc3\xa9s de completar els seus estudis secundaris a Weimar, Weber va ingressar a la universitat de Jena per estudiar f\xc3\xadsica i matem\xc3\xa0tiques. El professor que m\xc3\xa9s el va influir va ser Ernst Abbe qui li va dirigir la tesi doctoral presentada el 1865. A partir d'aquesta data va fer de professor privat a la casa del pol\xc3\xadtic alemany August Dennig a Pforzheim, mentre continuava les seves recerques sota la direcci\xc3\xb3 de Kirchhoff. L'any 1870 va estar a la universitat de Karlsruhe fent recerca amb Gustav Wiedemann i l'any seg\xc3\xbcent va estar a la universitat de Berl\xc3\xadn amb Helmholtz. El 1874 va ser nomenat professor de la Reial Acad\xc3\xa8mia de W\xc3\xbcrttemberg a Hohenheim (Stuttgart). Finalment, el 1875, va ser nomenat professor del Polit\xc3\xa8cnic de Zuric on va desenvolupar la resta de la seva carrera acad\xc3\xa8mica._NEWLINE_La seva doc\xc3\xa8ncia va ser sempre en f\xc3\xadsica t\xc3\xa8cnica. L'obra m\xc3\xa9s important de Weber, va ser la creaci\xc3\xb3, el 1890, del Institut de F\xc3\xadsica del Polit\xc3\xa8cnic, amb els seus laboratoris. Laboratoris pels que va passar Albert Einstein entre 1897 i 1900. I dels que, per cert, no en va sortir gaire content: malgrat que Weber li va dirigir la tesina de graduaci\xc3\xb3, Einstein al va rebutjar com tutor de la seva tesi doctoral i, anys despr\xc3\xa9s, el va culpabilitzar per no haver obtingut una pla\xc3\xa7a docent al Polit\xc3\xa8cnic, com s\xc3\xad l'havien obtingut altres col\xc2\xb7legues seus de promoci\xc3\xb3. _NEWLINE_Weber tamb\xc3\xa9 va estar interessat en la meteorologia, essent membre de la Comissi\xc3\xb3 Federal de Meteorolgia des del 1881 i esdevenint-ne vicepresident el 1902 i president el 1910."